ผวากรมสรรพสามิต กลัวกม.ใหม่ขึ้นภาษี
เอกชนวิตกกฎหมายภาษีสรรพสามิตใหม่ดันภาษีขึ้น เตรียมผลักภาระให้ผู้บริโภค
17 ก.พ. 2560

เอกชนวิตกกฎหมายภาษีสรรพสามิตใหม่ดันภาษีขึ้น เตรียมผลักภาระให้ผู้บริโภค
นายสมชาย พูลสวัสดิ์ อธิบดีกรมสรรพสามิต เปิดเผยว่า กรมฯ กำลังร่างกฎหมายลูกเพื่อกำหนดอัตราและวิธีการจัดเก็บสินค้าประเภทต่างๆ ใหม่ทั้งหมดตาม พ.ร.บ.สรรพสามิตใหม่ที่จะมีผลบังคับใช้กลางปีนี้ ซึ่งมีสาระเปลี่ยนการเก็บจากเดิมใช้ฐานราคาหน้าโรงงานหรือราคาสำแดงนำเข้า (ซีไอเอฟ) มาเป็นราคาขายปลีกแนะนำ โดยจะต้องลดอัตราภาษีลงเพื่อให้ภาระผู้เสียภาษีใกล้เคียงของเดิม 
นางมัลลิกา ภูมิวาร ที่ปรึกษาผู้เชี่ยวชาญด้านภาษี กล่าวว่า ภาคเอกชนมีความกังวลว่าขณะนี้ยังไม่มีความชัดเจนว่าจะเก็บภาษีอย่างไรอาจทำให้ภาระภาษีเพิ่มขึ้นจนผู้ประกอบการรับไม่ไหว ทำให้ผลักภาระไปที่ผู้บริโภค อีกทั้งการปฏิบัติตามกฎหมายใหม่ ต้องส่งโครงสร้างราคาขายปลีกแนะนำ ให้กรมสรรพสามิตตรวจสอบ ซึ่งเรื่องนี้เป็นความลับทางการค้า ไม่จำเป็นต้องยื่นให้ตรวจสอบ 
นางมัลลิกา กล่าวอีกว่า ผู้ประกอบการจึงอยากเข้าไปมีส่วนร่วมในการร่างกฎหมายลูกและระเบียบต่างๆ เพื่อให้แน่ใจว่าจะปฏิบัติได้จริง ทั้งนี้ บริษัท โบลลิเกอร์ แอนด์ คอมพานี คอนซัลติ้ง ซึ่งเป็นหุ้นส่วนกับสมาคมหอการค้าสหรัฐอเมริกาและสมาคมหอการค้ายุโรป เป็นผู้ประกอบการที่ค้ารถยนต์ เครื่องดื่ม ชา กาแฟ บุหรี่ สุรา อาจจะได้รับผลกระทบจากกฎหมายกรมสรรพสามิตใหม่